Anketë për prirjet e myslimanëve në SHBA
Dhjetë vjet pas sulmeve terroriste mbështetje shumë e vogël për ekstremizmin mes muslimanëve në Amerikë
Anketa e zhvilluar nga organizata Forumi për Fenë dhe Jetën Publike u publikua pak kohë përpara 10-vjetorit të sulmeve të 11 shtatorit dhe në ditën e parë të festës së Bajramit të Madh e cila shënon fundin e muajit të Ramazanit. Sipas anketës, në të cilën morën pjesë më shumë se 1 mijë myslimanë amerikanë, vetëm një për qind thanë se shpërthimet vetëvrasëse dhe forma tjera të dhunës kundër civilëve janë veprime të justifikuara për të mbrojtur fenë Islame nga armiqtë e saj. Anketuesi Gregory Smith, thotë se rezultatet tregojnë mbështetje shumë të vogël për ekstremizmin në mesin e myslimanëve në Shtetet e Bashkuara. Zoti Smith thekson se 81 për qind e të anketuarve thanë se sulmet vetëvrasëse nuk janë të justifikuara. Kjo shifër është dy herë më e lartë se ajo e anketave të ngjashme në disa vende të Lindjes së Mesme. Anketa gjithashtu tregon se rreth dy të tretat e myslimanëve amerikanë thonë se ata besojnë se mund të gjendet një mënyrë që Izraeli të ekzistojë dhe të drejtat e palestinezëve të merren parasysh. Studiuesit thonë se kjo shifër është dukshëm më e lartë se sa rezultatet e anketave mbi të njejtën temë në mesin e myslimanëve në Lindjen e Mesme. Anketa tregon se shumë myslimanë amerikanë thonë se atyre u pëlqen komuniteti i tyre. Gregory Smith thotë se një sërë pyetjesh mbi zakonet e jetesës në fushat si riciklimi, ndjekja e ngjarjeve sportive dhe rrjetet sociale në internet sugjerojnë se ata kanë ngjashmëri me pjesën tjetër të publikut amerikan. Studiuesit theksojnë se shumica e të anketuarve thanë se pas sulmeve terroriste të vitit 2001 jeta është bërë më e vështirë për myslimanët amerikanë. Rreth një në pesë vetë thanë se ata janë ndaluar për kontrolle më të hollësishme nga personeli i sigurisë në aeroporte. Megjithatë, gati gjysma thanë se udhëheqësit myslimanë në Shtetet e Bashkuara nuk kanë bërë aq sa duhet për të folur kundër ekstremistëve islamikë.